b'\n_START_ARTICLE_\nJoso Zidari\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nKlasi\xc4\x8dno italijansko gimnazijo je obiskoval v Trstu (1901-1910), v \xc5\xa1olskem letu 1912/1913 je bil vpisan na pravni fakulteti v Gradcu in 1919\xe2\x80\x931921 na ljubljanski PF. V letih 1911\xe2\x88\x921914 je bil uradnik na finan\xc4\x8dni direkciji v Trstu, (leta 1912 je opravil izpit iz dr\xc5\xbeavnega ra\xc4\x8dunovodstva), in od 1919 dalje v Ljubljani (odklonil premestitev v ju\xc5\xbeno Italijo in emigriral v Jugoslavijo), od 1945 finan\xc4\x8dni kontrolor pri Minstrstvu za finance, od 1947 revizor pri Podjetju PTT v Ljubljani, ter se leta 1950 upokojil. Deloval je pri Sokolu (1910\xe2\x80\x931914 telovadni vaditelj v Trstu). Leta 1927 je v Ljubljani pri dru\xc5\xa1tvu Sokol Tabor ustanovil marionetno gledali\xc5\xa1\xc4\x8de in ga vodil do 1941. Utemeljeval je pomen lutkarstva in ga kot gibanje s sodelovci raz\xc5\xa1iril po vsej Jugoslaviji ter pomagal pri nastajanju lutkovnih gledali\xc5\xa1\xc4\x8d. Na njegovo pobudo je bila ustanovljena Jugoslovanska lutkarska zveza (1930), v kateri je do 1933 sodeloval kot tajnik, pozneje kot propagandni vodja. Aktivno se je udele\xc5\xbeil I. mednarodnega kongresa UNIM (Union internationale des marionettes) 1930 v Li\xc3\xa8geu (referat o jugoslovanskem lutkarstvu), 4. ob\xc4\x8dnega zbora Jugoslovanske lutkarske zveze 1937 v Beogradu (predavanje Kaj je lutkarstvo). Znanje je poglabljal na obiskih 1930 v Pragi, Londonu in drugod. Prevajal je lutkovna besedila iz \xc4\x8de\xc5\xa1\xc4\x8dine in srbohrva\xc5\xa1\xc4\x8dine in k sodelovanju pritegnil tudi mnogo slovenskih ustvarjalcev. Objavljal je \xc4\x8dlanke in vodil lutkovne te\xc4\x8daje po vsej Jugoslaviji. Njegovo delo je pomembno prispevalo k razvoju in ugledu lutkarstva na Slovenskem. Leta 1938 je bil odlikovan z redom sv. Save.'